title: Komission täytäntöönpanoasetus (EU) 2018/1254, annettu 19 päivänä syyskuuta 2018, Bacillus subtilis KCCM-10445 -organismin tuottamaa riboflaviinia (80 %) funktionaaliseen ryhmään ”vitamiinit, provitamiinit ja kemiallisesti tarkkaan määritellyt aineet, joilla on samankaltainen vaikutus” kuuluvana rehun lisäaineena koskevan hyväksynnän epäämisestä (ETA:n kannalta merkityksellinen teksti.)

text:
                  20.9.2018

                  FI

                  Euroopan unionin virallinen lehti

                  L 237/5

         KOMISSION TÄYTÄNTÖÖNPANOASETUS (EU) 2018/1254,
         annettu 19 päivänä syyskuuta 2018,
         Bacillus subtilis KCCM-10445 -organismin tuottamaa riboflaviinia (80 %) funktionaaliseen ryhmään ”vitamiinit, provitamiinit ja kemiallisesti tarkkaan määritellyt aineet, joilla on samankaltainen vaikutus” kuuluvana rehun lisäaineena koskevan hyväksynnän epäämisestä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
         sekä katsoo seuraavaa:

                     (1)

                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perustelut ja menettelyt hyväksynnän myöntämiselle tai epäämiselle. Mainitun asetuksen 10 artiklassa säädetään sellaisten lisäaineiden uudelleenarvioinnista, joille on annettu hyväksyntä neuvoston direktiivin 70/524/ETY (2) mukaisesti.

                     (2)

                     Riboflaviini (B2-vitamiini) hyväksyttiin ilman määräaikaa direktiivin 70/524/ETY mukaisesti ryhmään ”vitamiinit, provitamiinit ja kemiallisesti tarkkaan määritellyt aineet, joilla on samankaltainen vaikutus” kuuluvana kaikkien eläinlajien rehun lisäaineena. Kyseinen tuote merkittiin sen jälkeen rehun lisäaineita koskevaan rekisteriin olemassa olevana tuotteena asetuksen (EY) N:o 1831/2003 10 artiklan 1 kohdan mukaisesti.

                     (3)

                     Asetuksen (EY) N:o 1831/2003 10 artiklan 2 kohdan mukaisesti, luettuna yhdessä sen 7 artiklan kanssa, on toimitettu hakemus, joka koskee Bacillus subtilis KCCM-10445 -organismin muuntogeenisen kannan tuottaman riboflaviinin, jonka puhtausaste on vähintään 80 prosenttia, hyväksymistä kaikkien eläinlajien rehun lisäaineena. Hakija pyysi, että kyseinen lisäaine luokitellaan lisäaineluokkaan ”ravitsemukselliset lisäaineet”. Hakemuksen mukana on toimitettu asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

                     (4)

                     Vuonna 2010 hakija lähetti asetuksen (EY) N:o 1831/2003 7 artiklan 3 kohdan f alakohdan ja komission asetuksen (EY) N:o 378/2005 (3) 3 artiklan mukaisesti asetuksella (EY) N:o 1831/2003 hyväksytylle vertailulaboratoriolle, jäljempänä ’vertailulaboratorio’, näytteitä kyseisestä rehun lisäaineesta siinä muodossa, jossa se oli tarkoitus saattaa markkinoille. Vuonna 2013 hakija toimitti asetuksen (EY) N:o 378/2005 3 artiklan 3 kohdan mukaisesti vertailulaboratoriolle vanhentuneiden näytteiden tilalle uusia näytteitä.

                     (5)

                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 4 päivänä joulukuuta 2013 antamassaan lausunnossa (4), että hakijan toimittamien tietojen perusteella tuotantokantaa tai sen yhdistelmä-DNA:ta, jäljempänä ’rDNA’, ei havaittu lopputuotteessa, minkä vuoksi lopputuotteen tuotantokannan geenimuunteluun ei liittynyt turvallisuusongelmia. Todettiin myös, että lisäaine ei vaikuta haitallisesti eläinten tai ihmisten terveyteen eikä ympäristöön.

                     (6)

                     Vertailulaboratorio ilmoitti kuitenkin komissiolle, että erään kansallisen toimivaltaisen viranomaisen suorittaman virallisen tarkastuksen yhteydessä virallista valvontaa varten hyväksytty kansallinen laboratorio oli havainnut joissakin lisäaineen vertailunäytteissä tuotantokannasta peräisin olevia elinkykyisiä soluja ja rDNA:ta. Mainitut vertailunäytteet kuuluivat vertailulaboratoriolle vuonna 2010 lupahakemuksen yhteydessä toimitettuun ensimmäiseen näyte-erään ja vertailulaboratoriolle vuonna 2013 toimitettuun päivitettyyn erään. Tulos saatiin käyttämällä virallista valvontaa varten hyväksytyn kansallisen laboratorion Euroopan parlamentin ja neuvoston asetuksen (EY) N:o 882/2004 (5) 11 artiklan 2 kohdan mukaisesti kehittämää polymeraasiketjureaktioanalyysimenetelmää, jäljempänä ’PCR-analyysimenetelmä’.

                     (7)

                     Komissio ja vertailulaboratorio ilmoittivat hakijalle havainnoista ja antoivat tälle mahdollisuuden tarjota soveltuvaa analyysimenetelmää rDNA:n ja elinkykyisten solujen tunnistamiseksi tuotantokannasta, jotta lisäaineen eri näytteiden analysointia voitaisiin jatkaa. Tässä yhteydessä hakija pyysi useita laboratorioita sekä Kiinassa että eräässä jäsenvaltiossa analysoimaan näytteet uudelleen. Näiden analyysien tulokset olivat negatiiviset siltä osin kuin oli kyse kyseisestä tuotantokannasta peräisin olevien rDNA:n ja elinkykyisten solujen havaitsemisesta. Vaikutti kuitenkin siltä, että hakijan teettämät uudet analyysit eivät koskeneet vertailulaboratoriolle vuonna 2010 toimitettuja näytteitä.

                     (8)

                     Samanaikaisesti komission ja vertailulaboratorion pyynnöstä eräs virallista valvontaa varten hyväksytty kansallinen laboratorio teki lisäaineen näytteistä lisäanalyysejä. Tämän perusteella katsottiin, että vuonna 2010 toimitetuissa näytteissä esiintyi tuotantokannasta peräisin olevia elinkykyisiä soluja ja että vuosina 2010 ja 2013 toimitetuissa näytteissä esiintyi tuotantokannasta peräisin olevaa rDNA:ta. Kyseinen laboratorio lähetti näytteet lisäanalyysiä varten toiseen virallista valvontaa varten hyväksyttyyn kansalliseen laboratorioon, joka myös vahvisti tuotantokannasta peräisin olevan rDNA:n esiintymisen vuosina 2010 ja 2013 toimitetuissa näytteissä. Tulokset saatiin käyttämällä erään virallista valvontaa varten hyväksytyn kansallisen laboratorion Euroopan parlamentin ja neuvoston asetuksen (EY) N:o 882/2004 11 artiklan 2 kohdan mukaisesti kehittämää PCR-analyysimenetelmää.

                     (9)

                     Eriävien tulosten selvittämiseksi komissio sopi vuonna 2015 vertailulaboratorion ja hakijan kanssa, että kumpikin näistä pyytää riippumatonta, PCR-analyysimenetelmän osalta akkreditoitua laboratoriota tekemään lisäaineesta lisäanalyysejä. Tähän käytettäisiin vuosina 2010 ja 2013 toimitettuja näytteitä, ja hakijaa pyydettiin muun muassa toimittamaan näytteitä siinä muodossa, jossa lisäaine oli saatettu markkinoille kyseisenä ajankohtana. Sovittiin, että jaettaisiin sekä hakijan että virallista valvontaa varten hyväksyttyjen kansallisten laboratorioiden käyttämät analyysimenetelmät ja käytettäisiin niitä.

                     (10)

                     Hakija kuitenkin kieltäytyi myöhemmin analysoimasta vuosina 2010 ja 2013 toimitettuja näytteitä ja toimittamasta vuonna 2015 markkinoille saatettua lisäainetta vastaavat näytteet. Hakija kieltäytyi toimimasta yhteistyössä komission ja vertailulaboratorion kanssa niin kauan kuin unionin lainsäädännössä ei ole vahvistettu ”yhtenäistä analyysistandardia” rDNA:n tunnistamiseksi riboflaviinista.

                     (11)

                     Asetuksen (EY) N:o 1831/2003 mukaan hakijan on osoitettava riittävällä tavalla, että lisäaine täyttää mainitun asetuksen hyväksyntää koskevat vaatimukset, soveltamissäännöt (6) ja elintarviketurvallisuusviranomaisen asiaa koskevat ohjeet (7), etenkin toimittamalla asianmukaiset näytteet lisäaineesta, tiedot tuotantokannan geenimuuntelusta, käytetyn PCR-analyysimenetelmän, DNA:n eristämistä koskevan protokollan ja muut merkitykselliset tiedot, joiden perusteella elintarviketurvallisuusviranomainen voi määrittää, että tuotantokannasta peräisin olevia rDNA:ta ja elinkykyisiä soluja ei esiinny.

                     (12)

                     Kyseisten tietojen perusteella, joiden mukaan lisäaineessa esiintyi tuotantokannasta peräisin olevia elinkykyisiä soluja ja rDNA:ta, komissio pyysi elokuussa 2016 elintarviketurvallisuusviranomaista antamaan uuden lausunnon Bacillus subtilis KCCM-10445 -organismin muuntogeenisen kannan tuottaman riboflaviinin (80 %) turvallisuudesta kaikkien eläinlajien rehun lisäaineena.

                     (13)

                     Arvioinnin suorittamiseksi elintarviketurvallisuusviranomainen pyysi hakijaa toimittamaan lisätietoja erityisesti analyysimenetelmästä, jota käytetään tuotantokannasta peräisin olevien elinkykyisten solujen tunnistamiseksi lisäaineesta. Hakija toimitti pyydetyt lisätiedot. Lisäksi elintarviketurvallisuusviranomainen pyysi vertailulaboratoriota toimittamaan virallista valvontaa varten hyväksyttyjen kansallisten laboratorioiden suorittamista analyyseistä lisätietoja, jotka myös toimitettiin.

                     (14)

                     Elintarviketurvallisuusviranomainen totesi 7 päivänä maaliskuuta 2018 antamassaan lausunnossa (8), että virallista valvontaa varten hyväksytyn kansallisen laboratorion toimittamat uudet tiedot osoittavat, että lisäaineen vertailunäytteet sisältävät tuotantokannasta peräisin olevia elinkykyisiä soluja ja/tai DNA:ta. Tuotantokannassa Bacillus subtilis KCCM-10445 on neljä resistenssigeeniä, joista kolme on peräisin geenimuuntelusta. Sen vuoksi elintarviketurvallisuusviranomainen katsoi, että lisäaine aiheuttaa kohdelajeille, kuluttajille, käyttäjille ja ympäristölle riskin, joka johtuu ihmisten ja eläinten lääkinnässä merkittävää mikrobilääkeresistenssiä koodaavia geenejä sisältävän muuntogeenisen kannan elinkykyisten solujen ja DNA:n leviämisvaarasta.

                     (15)

                     Näin ollen ei ole vahvistettu, ettei Bacillus subtilis KCCM-10445 -organismin tuottama riboflaviini (80 %) vaikuta haitallisesti eläinten tai ihmisten terveyteen tai ympäristöön, kun sitä käytetään funktionaaliseen ryhmään ”vitamiinit, provitamiinit ja kemiallisesti tarkkaan määritellyt aineet, joilla on samankaltainen vaikutus” kuuluvana rehun lisäaineena.

                     (16)

                     Kuten asetuksen (EY) N:o 1831/2003 7 artiklan 3 kohdan i alakohdassa todetaan, muuntogeenisistä organismeista koostuvien, niitä sisältävien tai niistä tuotettujen tuotteiden markkinoille saattamista koskevan unionin lainsäädännön soveltamisalaan kuuluvalle lisäaineelle on myönnettävä hyväksyntä kyseisen lainsäädännön mukaisesti. Tällaista hyväksyntää ei ole annettu lisäaineessa havaitulle muuntogeeniselle Bacillus subtilis KCCM-10445 -kannalle.

                     (17)

                        Bacillus subtilis KCCM-10445 -organismin muuntogeenisen kannan tuottaman riboflaviinin (80 %) arviointi osoittaa, että asetuksen (EY) N:o 1831/2003 5 artiklassa säädetyt hyväksynnän edellytykset eivät täyty.

                     (18)

                     Näin ollen Bacillus subtilis KCCM-10445 -organismin tuottamaa riboflaviinia (80 %) funktionaaliseen ryhmään ”vitamiinit, provitamiinit ja kemiallisesti tarkkaan määritellyt aineet, joilla on samankaltainen vaikutus” kuuluvana rehun lisäaineena koskeva hyväksyntä olisi evättävä. Kuten hakijalle komission kanssa elintarviketurvallisuusviranomaisen 7 päivänä maaliskuuta 2018 antaman lausunnon jälkeen käydyssä yhteydenpidossa selvitettiin, tässä täytäntöönpanoasetuksessa säädetty lisäaineen hyväksynnän epääminen ei rajoita mahdollisuutta toimittaa uusi hyväksyntää koskeva hakemus asetuksen (EY) N:o 1831/2003 mukaisesti.

                     (19)

                     Näin ollen Bacillus subtilis KCCM-10445 -organismin tuottama lisäaine riboflaviini (80 %) ja sitä sisältävä rehu olisi poistettava markkinoilta mahdollisimman pian. Käytännön syistä olisi kuitenkin sallittava kestoltaan rajoitettu ajanjakso Bacillus subtilis KCCM-10445 -organismin tuottaman lisäaineen riboflaviinin (80 %) ja sitä sisältävän rehun nykyisten varastojen markkinoilta poistamista varten, jotta toimijat voivat asianmukaisesti noudattaa markkinoiltapoistamisvelvoitetta ottaen huomioon tarkasteltavana olevan asian kannalta merkitykselliset oikeudelliset tekijät.

                     (20)

                     Koska Bacillus subtilis KCCM-10445 -organismin tuottama riboflaviini (80 %) muodostaa merkittävän osan rehussa käytettävän riboflaviinin unionin markkinoista, olisi vältettävä etenkin riboflaviinin tarjontavajeesta eläinten terveydelle ja hyvinvoinnille aiheutuvien haittavaikutusten riskiä antamalla toimijoille riittävästi aikaa sopeutua tilanteeseen.

                     (21)

                     Lisäksi olisi otettava huomioon aika ja resurssit, jotka tarvitaan Bacillus subtilis KCCM-10445 -organismin tuottamaa lisäainetta riboflaviini (80 %) sisältävien esiseosten ja jäljempänä rehuketjussa olevien rehuaineiden ja rehuseosten vetämiseksi ja poistamiseksi markkinoilta. Tällaiset käytännön rajoitukset tuotteiden vetämisessä markkinoilta ovat vielä kiireellisempiä ei-elintarviketuotantoeläimille tarkoitetun rehun tapauksessa, koska tällainen rehu sisältää yleensä enemmän riboflaviinia, sen kelpoisuusaika on pidempi ja hävittämismenetelmät monimutkaisemmat. Sen vuoksi olisi säädettävä määräajoista mainittujen rehutuotteiden vetämiseksi markkinoilta.

                     (22)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksynnän epääminen
            Evätään Bacillus subtilis KCCM-10445 -organismin tuottamaa riboflaviinia (80 %) funktionaaliseen ryhmään ”vitamiinit, provitamiinit ja kemiallisesti tarkkaan määritellyt aineet, joilla on samankaltainen vaikutus” kuuluvana rehun lisäaineena, jäljempänä ’lisäaine’, koskeva hyväksyntä.

            2 artikla
            Vetäminen markkinoilta

               1.   Edellä 1 artiklassa tarkoitetun lisäaineen olemassa olevat varastot on vedettävä markkinoilta viimeistään 10 päivänä marraskuuta 2018.

               2.   Edellä 1 kohdassa tarkoitetusta lisäaineesta tuotettujen esiseosten olemassa olevat varastot on vedettävä markkinoilta viimeistään 10 päivänä tammikuuta 2019.

               3.   Elintarviketuotantoeläimille tarkoitetut rehuaineet ja rehuseokset, jotka on tuotettu edellä 1 kohdassa tarkoitetusta lisäaineesta tai 2 kohdassa tarkoitetuista esiseoksista ennen 10 päivää tammikuuta 2019 on vedettävä markkinoilta viimeistään 10 päivänä huhtikuuta 2019.

               4.   Muille kuin elintarviketuotantoeläimille tarkoitetut rehuaineet ja rehuseokset, jotka on tuotettu edellä 1 kohdassa tarkoitetusta lisäaineesta tai 2 kohdassa tarkoitetuista esiseoksista ennen 10 päivää tammikuuta 2019 on vedettävä markkinoilta viimeistään 10 päivänä heinäkuuta 2019.

            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 19 päivänä syyskuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 268, 18.10.2003, s. 29.

            (2)  Neuvoston direktiivi 70/524/ETY, annettu 23 päivänä marraskuuta 1970, rehujen lisäaineista (EYVL L 270, 14.12.1970, s. 1).

            (3)  Komission asetus (EY) N:o 378/2005, annettu 4 päivänä maaliskuuta 2005, Euroopan parlamentin ja neuvoston asetuksen (EY) N:o 1831/2003 täytäntöönpanoa koskevista yksityiskohtaisista säännöistä rehujen lisäaineita koskeviin hakemuksiin liittyvien yhteisön vertailulaboratorion tehtävien ja velvollisuuksien osalta (EUVL L 59, 5.3.2005, s. 8).

            (4)  EFSA Journal 2014;12(1):3531.

            (5)  Euroopan parlamentin ja neuvoston asetus (EY) N:o 882/2004, annettu 29 päivänä huhtikuuta 2004, rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta (EUVL L 165, 30.4.2004, s. 1).

            (6)  Komission asetus (EY) N:o 429/2008, annettu 25 päivänä huhtikuuta 2008, Euroopan parlamentin ja neuvoston asetuksen (EY) N:o 1831/2003 täytäntöönpanoa koskevista yksityiskohtaisista säännöistä hakemusten laadinnan ja esittämisen sekä rehun lisäaineiden arvioinnin ja hyväksymisen osalta (EUVL L 133, 22.5.2008, s. 1).

            (7)  Etenkin Guidance for the preparation of dossiers for nutritional additives (EFSA Journal 2012;10(1):2535) ja Guidance on the risk assessment of genetically modified microorganisms and their products intended for food and feed use (EFSA Journal 2011;9(6):2193).

            (8)  EFSA Journal 2018;16(3):5223.


title: Komission täytäntöönpanoasetus (EU) 2018/1278, annettu 21 päivänä syyskuuta 2018, vähäriskisen tehoaineen Pasteuria nishizawae Pn1 hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti.)

text:
                  24.9.2018

                  FI

                  Euroopan unionin virallinen lehti

                  L 239/4

         KOMISSION TÄYTÄNTÖÖNPANOASETUS (EU) 2018/1278,
         annettu 21 päivänä syyskuuta 2018,
         vähäriskisen tehoaineen Pasteuria nishizawae Pn1 hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 22 artiklan yhdessä sen 13 artiklan 2 kohdan kanssa,
         sekä katsoo seuraavaa:

                     (1)

                     Syngenta Crop Protection AG toimitti 27 päivänä helmikuuta 2015 Tanskalle asetuksen (EY) N:o 1107/2009 7 artiklan 1 kohdan mukaisesti hakemuksen tehoaineen Pasteuria nishizawae Pn1 hyväksymiseksi.

                     (2)

                     Kyseisen asetuksen 9 artiklan 3 kohdan mukaisesti Tanska ilmoitti esittelevänä jäsenvaltiona 3 päivänä heinäkuuta 2015 hakijalle, muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ”elintarviketurvallisuusviranomainen”, että hakemus voidaan ottaa käsiteltäväksi.

                     (3)

                     Esittelevä jäsenvaltio toimitti 19 päivänä joulukuuta 2016 arviointikertomuksen luonnoksen komissiolle ja kopion siitä elintarviketurvallisuusviranomaiselle; siinä arvioitiin, voidaanko kyseisen tehoaineen olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit.

                     (4)

                     Elintarviketurvallisuusviranomainen noudatti asetuksen (EY) N:o 1107/2009 12 artiklan 1 kohdan säännöksiä. Se pyysi 23 päivänä toukokuuta 2017 kyseisen asetuksen 12 artiklan 3 kohdan mukaisesti hakijaa toimittamaan lisätietoja jäsenvaltioille, komissiolle ja elintarviketurvallisuusviranomaiselle. Esittelevän jäsenvaltion näistä lisätiedoista tekemä arviointi toimitettiin elintarviketurvallisuusviranomaiselle päivitetyn arviointikertomuksen luonnoksen muodossa 17 päivänä lokakuuta 2017.

                     (5)

                     Elintarviketurvallisuusviranomainen toimitti 11 päivänä tammikuuta 2018 hakijalle, jäsenvaltioille ja komissiolle päätelmänsä (2) siitä, voidaanko tehoaineen Pasteuria nishizawae Pn1 olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Elintarviketurvallisuusviranomainen asetti päätelmänsä julkisesti saataville.

                     (6)

                     Komissio esitteli pysyvälle kasvi-, eläin-, elintarvike- ja rehukomitealle 11 päivänä maaliskuuta 2018 tehoainetta Pasteuria nishizawae Pn1 koskevan tarkastelukertomuksen ja asetusluonnoksen Pasteuria nishizawae Pn1:n hyväksymisestä.

                     (7)

                     Hakijalle annettiin mahdollisuus esittää huomautuksensa tarkastelukertomuksesta.

                     (8)

                     Asetuksen (EY) N:o 1107/2009 4 artiklassa säädettyjen hyväksymiskriteerien täyttyminen on osoitettu vähintään yhden kyseistä tehoainetta sisältävän kasvinsuojeluaineen yhden tai useamman edustavan käyttötarkoituksen osalta ja erityisesti tutkittujen ja tarkastelukertomuksessa lueteltujen käyttötarkoitusten osalta. Näin ollen on aiheellista hyväksyä Pasteuria nishizawae Pn1.

                     (9)

                     Komissio katsoo lisäksi, että Pasteuria nishizawae Pn1 on asetuksen (EY) N:o 1107/2009 22 artiklan mukainen vähäriskinen tehoaine. Pasteuria nishizawae Pn1 ei ole huolta aiheuttava aine ja täyttää asetuksen (EY) N:o 1107/2009 liitteessä II olevassa 5 kohdassa esitetyt edellytykset. Pasteuria nishizawae Pn1 on mikro-organismin villityypin kanta, jota esiintyy ympäristössä luonnostaan. Se on ankeroisten obligaattinen loinen. Pasteuria nishizawae Pn1:n itiöt itävät ainoastaan ollessaan kosketuksessa ankeroiseen. Loisen tarttuminen muihin eliöihin, mukaan lukien ihmiset ja potilaat, joiden immuunijärjestelmä on heikentynyt, voidaan sulkea pois. Koska mikro-organismi ei pysty kehittymään obligaattisen isännän ulkopuolella, sen resistenssi ihmis- tai eläinlääketieteessä käytetyille mikrobilääkkeille voidaan näin ollen sulkea pois: asetuksen (EY) N:o 1107/2009 liitteessä II olevassa 5.2.1 kohdassa vahvistetun kriteerin katsotaan täyttyvän.

                     (10)

                     Näin ollen on aiheellista hyväksyä Pasteuria nishizawae Pn1 15 vuodeksi.

                     (11)

                     Asetuksen (EY) N:o 1107/2009 13 artiklan 2 kohdan sekä sen 6 artiklan mukaisesti ja ottaen huomioon nykyisen tieteellisen ja teknisen tietämyksen hyväksyntään on kuitenkin tarpeen liittää tiettyjä yleisiä edellytyksiä, koska Pasteuria nishizawae Pn1 on mikro-organismi.

                     (12)

                     Asetuksen (EY) N:o 1107/2009 13 artiklan 4 kohdan mukaisesti komission täytäntöönpanoasetuksen (EU) N:o 540/2011 (3) liitettä olisi muutettava.

                     (13)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksyminen
            Hyväksytään liitteessä I määritetty tehoaine Pasteuria nishizawae Pn1 kyseisessä liitteessä vahvistetuin edellytyksin.

            2 artikla
            Täytäntöönpanoasetuksen (EU) N:o 540/2011 muuttaminen
            Muutetaan täytäntöönpanoasetuksen (EU) N:o 540/2011 liite tämän asetuksen liitteen II mukaisesti.

            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä syyskuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  EFSA (Euroopan elintarviketurvallisuusviranomainen), 2018. Conclusion on the peer review of the pesticide risk assessment of the active substance Pasteuria nishizawae Pn1. EFSA Journal 2018;16(1):5159, 19 s. doi: 10.2903/j.efsa.2018.5159.

            (3)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            LIITE I

                        Nimi, tunnistenumero

                        IUPAC-nimi

                        Puhtaus (1)

                        Hyväksymispäivä

                        Hyväksynnän päättymispäivä

                        Erityiset säännökset

                           Pasteuria nishizawae Pn1
                        Kantakokoelma: ATCC Safe Deposit (SD-5833)
                        CIPAC-numero:
                        Ei annettu

                        Ei sovelleta

                        Vähimmäispitoisuus 1 × 1011 itiötä/g

                        14. lokakuuta 2018

                        14. lokakuuta 2033

                        Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon tehoainetta Pasteuria nishizawae Pn1 koskevan tarkastelukertomuksen päätelmät ja erityisesti sen lisäykset I ja II.
                        Kokonaisarvioinnissa jäsenvaltioiden on kiinnitettävä erityistä huomiota käyttäjien ja työntekijöiden turvallisuuteen, sillä tehoainetta Pasteuria nishizawae Pn1 pidetään mahdollisena herkistymisen aiheuttajana. Käyttöedellytyksiin on tarvittaessa sisällyttävä riskinhallintatoimenpiteitä.
                        Tuottajan on valvottava tarkasti ympäristöolosuhteiden säilymistä ja laadunvalvonta-analyysia tuotantoprosessin aikana.

               (1)  Lisätietoja tehoaineen tunnistuksesta ja spesifikaatiosta annetaan sitä koskevassa tarkastelukertomuksessa.

            LIITE II
            Lisätään täytäntöönpanoasetuksen (EU) N:o 540/2011 liitteessä olevaan D osaan kohta seuraavasti:

                           Nimi, tunnistenumero

                           IUPAC-nimi

                           Puhtaus (1)

                           Hyväksymispäivä

                           Hyväksynnän päättymispäivä

                           Erityiset säännökset

                           ”13

                              Pasteuria nishizawae Pn1
                           Kantakokoelma: ATCC Safe Deposit (SD-5833)
                           CIPAC-numero:
                           Ei annettu

                           Ei sovelleta

                           Vähimmäispitoisuus 1 × 1011 itiötä/g

                           14. lokakuuta 2018

                           14. lokakuuta 2033

                           Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon tehoainetta Pasteuria nishizawae Pn1 koskevan tarkastelukertomuksen päätelmät ja erityisesti sen lisäykset I ja II.
                           Kokonaisarvioinnissa jäsenvaltioiden on kiinnitettävä erityistä huomiota käyttäjien ja työntekijöiden turvallisuuteen, sillä tehoainetta Pasteuria nishizawae Pn1 pidetään mahdollisena herkistymisen aiheuttajana. Käyttöedellytyksiin on tarvittaessa sisällyttävä riskinhallintatoimenpiteitä.
                           Tuottajan on valvottava tarkasti ympäristöolosuhteiden säilymistä ja laadunvalvonta-analyysia tuotantoprosessin aikana.”

               (1)  Lisätietoja tehoaineen tunnistuksesta ja spesifikaatiosta annetaan sitä koskevassa tarkastelukertomuksessa.


title: Komission täytäntöönpanoasetus (EU) 2018/1584, annettu 22 päivänä lokakuuta 2018, luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta annetun asetuksen (EY) N:o 889/2008 muuttamisesta (ETA:n kannalta merkityksellinen teksti.)

text:
                  23.10.2018

                  FI

                  Euroopan unionin virallinen lehti

                  L 264/1

         KOMISSION TÄYTÄNTÖÖNPANOASETUS (EU) 2018/1584,
         annettu 22 päivänä lokakuuta 2018,
         luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta annetun asetuksen (EY) N:o 889/2008 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 22 artiklan 1 kohdan,
         sekä katsoo seuraavaa:

                     (1)

                     Komission asetuksen (EY) N:o 889/2008 (2) 25 l artiklan 3 kohdan b alakohdassa sallitaan luonnonravinnon täydentäminen mainitun asetuksen liitteessä XIII a olevassa 7 jaksossa tarkoitettujen Penaeus-katkarapujen ja makean veden katkarapujen (Macrobrachium spp.) lihotusvaiheessa. Täydennysrehun antaminen erityisesti kolesterolin saannin osalta on olennaisen tärkeää kyseisten hautomoissa ja kasvattamoissa pidettävien katkarapujen kehityksen kannalta niiden varhemmissa kehitysvaiheissa. Sen vuoksi on tarpeen ulottaa ravinnon täydentäminen kolesterolilla koskemaan myös kyseisiä katkarapuja niiden varhemmissa kehitysvaiheissa.

                     (2)

                     Asetuksen (EY) N:o 889/2008 27 artiklan 1 kohdan f alakohdan mukaisesti kivennäisaineet (mukaan lukien hivenaineet), vitamiinit, aminohapot ja mikroravintoaineet ovat sallittuja luonnonmukaisten elintarvikkeiden jalostuksessa ainoastaan, jos niiden käyttö on lakisääteistä elintarvikkeissa, joihin niitä lisätään. Euroopan unionin tuomioistuimen asiassa C-137/13 (3) antaman tuomion mukaan tällaisen aineen käyttö luonnonmukaisten elintarvikkeiden jalostuksessa on lakisääteistä ainoastaan, jos unionin oikeuden säännössä tai sen mukaisessa kansallisen oikeuden säännössä edellytetään suoraan, että elintarvikkeeseen on lisättävä mainittua ainetta, jotta kyseistä elintarviketta voidaan ylipäätään pitää kaupan.

                     (3)

                     Euroopan parlamentin ja neuvoston asetuksessa (EU) 2018/848 (4) sallitaan kivennäisaineiden (mukaan lukien hivenaineet), vitamiinien, aminohappojen ja mikroravintoaineiden käyttö luonnonmukaisissa äidinmaidonkorvikkeissa ja vieroitusvalmisteissa sekä jalostetuissa luonnonmukaisissa viljapohjaisissa valmisruoissa ja lastenruoissa silloin kun niiden käyttö on sallittua asiaa koskevassa unionin lainsäädännössä. Jotta vältettäisiin juopa näiden aineiden käyttöä imeväisille ja pikkulapsille tarkoitetuissa ruoissa koskevan nykytulkinnan ja luonnonmukaista tuotantoa koskevan tulevan lainsäädännön välillä ja varmistettaisiin näiden välinen johdonmukaisuus, on asianmukaista sallia näiden aineiden käyttö imeväisille ja pikkulapsille tarkoitettujen luonnonmukaisten lastenruokien tuotannossa.

                     (4)

                     Asetuksen (EY) N:o 889/2008 42 artiklassa säädetään, että muulla tavalla kuin luonnonmukaisesti kasvatettuja, enintään 18 viikon ikäisiä munantuotantoon tarkoitettuja kananuorikoita voidaan tietyin edellytyksin tuoda luonnonmukaiseen tuotantoyksikköön 31 päivään joulukuuta 2018 asti, kun luonnonmukaisesti kasvatettuja kananuorikoita ei ole saatavilla.

                     (5)

                     Luonnonmukaisesti kasvatettujen, munantuotantoon tarkoitettujen kananuorikoiden tuotanto ei unionin markkinoilla riitä laadullisesti ja määrällisesti täyttämään munivien kanojen kasvattajien tarpeita. Jotta luonnonmukaisesti kasvatettujen, munantuotantoon tarkoitettujen kananuorikoiden tuotantoon saataisiin lisäaikaa ja luonnonmukaisesti kasvatettujen kananuorikkojen tuotannolle voitaisiin vahvistaa yksityiskohtaiset tuotantosäännöt, muita kuin luonnonmukaisesti kasvatettuja, enintään 18 viikon ikäisiä munantuotantoon tarkoitettuja kananuorikoita koskevan poikkeussäännön soveltamista olisi jatkettava 31 päivään joulukuuta 2020 saakka.

                     (6)

                     Asetuksen (EY) N:o 889/2008 43 artiklassa sallitaan muun kuin luonnonmukaisen valkuaisrehun käyttö sioille ja siipikarjalle siten, että sen osuus 12 kuukaudessa on enintään viisi prosenttia kalenterivuonna 2018.

                     (7)

                     Luonnonmukaisten valkuaiskasvien tarjonta ei unionin markkinoilla riitä laadullisesti ja määrällisesti täyttämään luonnonmukaisilla tiloilla kasvatettavien sikojen ja siipikarjan ravitsemuksellisia tarpeita. Luonnonmukaisten valkuaiskasvien tuotanto on edelleen jäänyt jälkeen kysynnästä. Sen vuoksi on asianmukaista pidentää ajanjaksoa, jonka aikana on sallittua käyttää tietty osuus muuta kuin luonnonmukaista valkuaisrehua sioille ja siipikarjalle, 31 päivään joulukuuta 2020.

                     (8)

                     Asetuksen (EY) N:o 834/2007 30 artiklan 2 kohdassa säädetään sellaisten tietojen toimittamisesta, jotka liittyvät tuotteen luonnonmukaisuuteen vaikuttaviin sääntöjenvastaisuuksiin tai säännösten rikkomisiin. Kokemusten mukaan on tarpeen parantaa nykyisiä välineitä, joilla toimitetaan tietoja jäsenvaltion havaitsemista sääntöjenvastaisuuksista tai säännösten rikkomisista kyseisestä jäsenvaltiosta tulevan tuotteen osalta. Tällaiset tiedoksiannot olisi tehokkuuden ja vaikuttavuuden parantamiseksi tehtävä asetuksen (EY) N:o 889/2008 94 artiklan 1 kohdassa tarkoitetulla järjestelmällä.

                     (9)

                     Useat jäsenvaltiot ovat toimittaneet muille jäsenvaltioille ja komissiolle asetuksen (EY) N:o 834/2007 16 artiklan 3 kohdassa säädettyä menettelyä noudattaen tiettyjä aineita koskevat asiakirja-aineistot kyseisten aineiden hyväksymiseksi ja sisällyttämiseksi asetuksen (EY) N:o 889/2008 liitteisiin I, II ja VIII a. Luonnonmukaista tuotantoa koskevaa teknistä neuvontaa antava asiantuntijaryhmä (EGTOP) ja komissio ovat tutkineet nämä asiakirja-aineistot.

                     (10)

                     EGTOP totesi lannoitteita koskevissa suosituksissaan (5) muun muassa, että sokeriruokoon perustuvasta sokerintuotannosta saatu liejukalkki ja ksyliitti ovat luonnonmukaisen tuotannon tavoitteiden ja periaatteiden mukaiset. Kyseiset aineet olisi sen vuoksi sisällytettävä asetuksen (EY) N:o 889/2008 liitteeseen I.

                     (11)

                     EGTOP totesi kasvinsuojelutuotteita koskevissa suosituksissaan (6) muun muassa, että aineet Allium sativum (valkosipuliuute), COS-OG, Salix spp. Cortex (eli pajunkuoriuute) ja natriumvetykarbonaatti ovat luonnonmukaisen tuotannon tavoitteiden ja periaatteiden mukaiset. Kyseiset aineet olisi sen vuoksi sisällytettävä asetuksen (EY) N:o 889/2008 liitteeseen II.

                     (12)

                     EGTOP on antanut tuotteita ja aineita, joita viinialalla käytetään luonnonmukaisissa tuotteissa tai lisätään niihin eräissä tuotantoprosessin vaiheissa ja käsittelymenetelminä komission asetuksen (EY) N:o 606/2009 (7) liitteen I A mukaisesti, koskevat suositukset (8). Se totesi suosituksissaan muun muassa, että kirkastamiseen käytettävät aineet perunaproteiinit, hiivaproteiiniuutteet ja Aspergillus niger -sienestä peräisin oleva kitosaani (asetuksen (EY) N:o 606/2009 liitteessä I A oleva 10 kohta), lisättävät aineet inaktivoitu hiiva, hiiva-autolysaatit sekä tapettujen ja kuivattujen hiivasolujen autolysaatit (kyseisen liitteen 15 kohta) sekä käytettävät aineet hiivan mannoproteiinit ja Aspergillus niger -sienestä peräisin oleva kitosaani (kyseisen liitteen 6, 35 ja 44 kohta) ovat luonnonmukaisen tuotannon tavoitteiden ja periaatteiden mukaiset. Kyseiset aineet olisi sen vuoksi sisällytettävä asetuksen (EY) N:o 889/2008 liitteeseen VIII a.

                     (13)

                     EGTOP totesi puhdistus- ja desinfiointituotteita koskevissa suosituksissaan (9) muun muassa, että myös natriumhydroksidia olisi voitava käyttää luonnonmukaisessa mehiläishoidossa.

                     (14)

                     Sen vuoksi asetusta (EY) N:o 889/2008 olisi muutettava.

                     (15)

                     Tässä asetuksessa säädetyt toimenpiteet ovat luonnonmukaisen tuotannon komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan asetus (EY) N:o 889/2008 seuraavasti:

                        1)

                        Korvataan 25 artiklan 1 kohta seuraavasti:

                           ”1.   Kehien, mehiläispesien ja kakuston puhdistamiseksi ja desinfioimiseksi saa käyttää natriumhydroksidia.
                           Kehien, mehiläispesien ja kakuston suojaamiseksi erityisesti tuholaisilta saa käyttää ainoastaan jyrsijämyrkkyjä (ainoastaan pyydyksissä) ja liitteessä II lueteltuja asianmukaisia tuotteita.”

                        2)

                        Korvataan 25 l artiklan 3 kohdan b alakohta seuraavasti:

                                    ”b)

                                    liitteessä XIII a olevassa 7 jaksossa tarkoitettujen Penaeus-katkarapujen ja makean veden katkarapujen (Macrobrachium spp.) rehuannos voi koostua enintään 25-prosenttisesti kestävästä kalastuksesta saadusta kalajauhosta ja 10-prosenttisesti kestävästä kalastuksesta saadusta kalaöljystä. Katkarapujen määrällisten ravitsemuksellisten vaatimusten täyttämiseksi niiden ravintoa voidaan täydentää luonnonmukaisella kolesterolilla. Jos luonnonmukaista kolesterolia ei ole saatavissa, voidaan käyttää villasta, äyriäisistä tai muista lähteistä saatua kolesterolia. Mahdollisuus täydentää katkarapujen ravintoa kolesterolilla koskee sekä lihotusvaihetta että varhempia kehitysvaiheita hautomoissa ja kasvattamoissa.”

                        3)

                        Korvataan 27 artiklan 1 kohdan f alakohta seuraavasti:

                                    ”f)

                                    kivennäisaineet (mukaan lukien hivenaineet), vitamiinit, aminohapot ja mikroravintoaineet, edellyttäen, että

                                                i)

                                                unionin lainsäädännön säännöksissä tai unionin lainsäädännön mukaisissa kansallisissa säännöksissä ”oikeudellisesti suoraan velvoitetaan” käyttämään niitä tavanomaiseen käyttöön tarkoitetuissa elintarvikkeissa sillä seurauksella, että elintarviketta ei voida lainkaan saattaa markkinoille tavanomaiseen käyttöön tarkoitettuna elintarvikkeena ilman kyseisten kivennäisaineen, vitamiinin, aminohapon tai mikroravintoaineen lisäämistä; tai

                                                ii)

                                                niiden elintarvikkeiden osalta, jotka saatetaan markkinoille tiettyjä terveys- tai ravinto-ominaisuuksia tai -vaikutuksia omaavina tai tiettyjen kuluttajaryhmien tarpeisiin:

                                                            —

                                                            Euroopan parlamentin ja neuvoston asetuksen (EU) N:o 609/2013 (*1) 1 artiklan 1 kohdan a ja b alakohdassa tarkoitetuissa tuotteissa niiden käyttö asianomaisia varten sallitaan mainitulla asetuksella ja kyseisen asetuksen 11 artiklan 1 kohdan perusteella hyväksytyillä säädöksillä,

                                                            —

                                                            tuotteissa, joihin sovelletaan komission direktiiviä 2006/125/EY (*2), niiden käyttö sallitaan mainitulla direktiivillä, tai

                                                            —

                                                            tuotteissa, joihin sovelletaan komission direktiiviä 2006/141/EY (*3), niiden käyttö sallitaan mainitulla direktiivillä.

                           (*1)  Euroopan parlamentin ja neuvoston asetus (EU) 609/2013, annettu 12 päivänä kesäkuuta 2013, imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista ja neuvoston direktiivin 92/52/ETY, komission direktiivien 96/8/EY, 1999/21/EY, 2006/125/EY ja 2006/141/EY, Euroopan parlamentin ja neuvoston direktiivin 2009/39/EY sekä komission asetusten (EY) N:o 41/2009 ja (EY) N:o 953/2009 kumoamisesta (EUVL L 181, 29.6.2013, s. 35)."

                           (*2)  Komission direktiivi 2006/125/EY, annettu 5 päivänä joulukuuta 2006, imeväisille ja pikkulapsille tarkoitetuista viljapohjaisista valmisruoista ja muista lastenruoista (EUVL L 339, 6.12.2006, s. 16)."

                           (*3)  Komission direktiivi 2006/141/EY, annettu 22 päivänä joulukuuta 2006, äidinmaidonkorvikkeista ja vieroitusvalmisteista ja direktiivin 1999/21/EY muuttamisesta (EUVL L 401, 30.12.2006, s. 1).”"

                        4)

                        Korvataan 42 artiklan b alakohdassa päivämäärä ”31 päivään joulukuuta 2018” päivämäärällä ”31 päivään joulukuuta 2020”.

                        5)

                        Korvataan 43 artiklan toinen alakohta seuraavasti:
                        ”Muiden kuin luonnonmukaisten rehujen sallittu enimmäisosuus 12 kuukaudessa on näillä lajeilla 5 prosenttia kalenterivuosina 2018, 2019 ja 2020.”

                        6)

                        Lisätään 92 a artiklaan 1 a kohta seuraavasti:

                           ”1 a.   Jos jäsenvaltio havaitsee tämän asetuksen soveltamiseen liittyviä sääntöjenvastaisuuksia tai säännösten rikkomisia jonkin sellaisen kyseisestä jäsenvaltiosta tulevan tuotteen osalta, jossa on asetuksen (EY) N:o 834/2007 IV osastossa ja tämän asetuksen III osastossa tai liitteessä XI tarkoitettuja merkintöjä, ja jos tällaisilla sääntöjenvastaisuuksilla tai säännösten rikkomisilla on vaikutuksia yhteen tai useampaan jäsenvaltioon, sen on ilmoitettava tästä viipymättä asianomaiselle jäsenvaltiolle tai asianomaisille jäsenvaltioille, muille jäsenvaltioille ja komissiolle tämän asetuksen 94 artiklan 1 kohdassa tarkoitettua järjestelmää käyttäen.”

                        7)

                        Korvataan liite I tämän asetuksen liitteellä I.

                        8)

                        Korvataan liite II tämän asetuksen liitteellä II.

                        9)

                        Korvataan liite VIII a tämän asetuksen liitteellä III.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä lokakuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 189, 20.7.2007, s. 1.

            (2)  Komission asetus (EY) N:o 889/2008, annettu 5 päivänä syyskuuta 2008, luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta (EUVL L 250, 18.9.2008, s. 1).

            (3)  Unionin tuomioistuimen tuomio 5. marraskuuta 2015, C-137/13, ECLI:EU:C:2014:2335.

            (4)  Euroopan parlamentin ja neuvoston asetus (EU) 2018/848, annettu 30 päivänä toukokuuta 2018, luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta (EUVL L 150, 14.6.2018, s. 1).

            (5)  Final Report on Fertilisers (II) https://ec.europa.eu/agriculture/organic/eu-policy/expert-advice/documents/final-reports_en.

            (6)  Final report on plant protection (III) https://ec.europa.eu/agriculture/organic/eu-policy/expert-advice/documents/final-reports_en.

            (7)  Komission asetus (EY) N:o 606/2009, annettu 10 päivänä heinäkuuta 2009, neuvoston asetuksen (EY) N:o 479/2008 yksityiskohtaisista soveltamissäännöistä rypäletuoteluokkien sekä viininvalmistusmenetelmien ja niiden rajoitusten osalta (EUVL L 193, 24.7.2009, s. 1).

            (8)  Final report on Wine https://ec.europa.eu/agriculture/organic/eu-policy/expert-advice/documents/final-reports_en.

            (9)  Final report on cleaning and disinfecting https://ec.europa.eu/agriculture/organic/sites/orgfarming/files/docs/body/final_report_egtop_on_cleaning_disinfection_en.pdf

            LIITE I
            ”

                     LIITE I

                        Asetuksen 3 artiklan 1 kohdassa ja 6 d artiklan 2 kohdassa tarkoitetut lannoitteet, maanparannusaineet ja ravinteet

                        Huomautukset:

                                 A

                                 :

                                 Sallittu alun perin asetuksen (ETY) N:o 2092/91 mukaisesti ja sen jälkeen asetuksen (EY) N:o 834/2007 16 artiklan 3 kohdan c alakohdan mukaisesti

                                 B

                                 :

                                 Sallittu asetuksen (EY) N:o 834/2007 mukaisesti

                                 Lupa

                                 Nimi
                                 Yhdistelmätuotteet tai tuotteet, jotka sisältävät yksinomaan jäljempänä olevassa luettelossa mainittuja aineita

                                 Kuvaus, koostumusvaatimukset, käytön edellytykset

                                 A

                                 Lanta

                                 Eläinten ulosteiden ja kasviaineen (kuivikkeet) sekoituksesta koostuvat tuotteet
                                 Teollisesta eläinten kasvatuksesta tulevat tuotteet ovat kiellettyjä

                                 A

                                 Kuivattu lanta ja siipikarjan dehydratoitu lanta

                                 Teollisesta eläinten kasvatuksesta tulevat tuotteet ovat kiellettyjä

                                 A

                                 Eläinten kiinteän ulosteen komposti, mukaan lukien siipikarjan lanta ja kompostoitu lanta

                                 Teollisesta eläinten kasvatuksesta tulevat tuotteet ovat kiellettyjä

                                 A

                                 Eläinten nestemäinen uloste

                                 Käyttö valvotun fermentoinnin ja/tai asianmukaisen laimennuksen jälkeen
                                 Teollisesta eläinten kasvatuksesta tulevat tuotteet ovat kiellettyjä

                                 B

                                 Sekakomposti kotitalousjätteestä tai fermentoitu kotitalousjätteen seos

                                 Syntypaikalla erotellusta kotitalousjätteestä, joka on kompostoitu tai anaerobisesti fermentoitu biokaasun tuottamiseksi, saatu tuote
                                 Ainoastaan kasvi- ja eläinperäinen kotitalousjäte
                                 Ainoastaan, jos tuotettu jäsenvaltion hyväksymässä suljetussa ja valvotussa keräysjärjestelmässä
                                 Kuiva-aineen enimmäispitoisuudet milligrammoina kilogrammaa kohti:
                                 kadmium: 0,7; kupari: 70; nikkeli: 25; lyijy: 45; sinkki: 200; elohopea: 0,4; kromi (kokonaismäärä): 70; kromi (VI): ei havaittavia määriä

                                 A

                                 Turve

                                 Käyttö rajattu puutarhatalouteen (kauppapuutarhat, kukkaviljely, puunviljely, taimitarhat)

                                 A

                                 Sienten kasvatuksessa käytetyt kompostit

                                 Kasvualustan alkuperäisen koostumuksen on rajoituttava tässä liitteessä mainittuihin tuotteisiin

                                 A

                                 Matojen (matokomposti) ja hyönteisten ulosteet

                                 A

                                 Guano

                                 A

                                 Sekakomposti kasviaineksista tai fermentoitu kasviainesten seos

                                 Sellaisten kasviainesten seoksesta saatu tuote, jotka on kompostoitu tai anaerobisesti fermentoitu biokaasun tuottamiseksi

                                 B

                                 Biokaasuliete, joka sisältää eläimistä saatavia sivutuotteita, jotka on mädätetty yhdessä tässä liitteessä luetellun kasvi- tai eläinperäisen aineksen kanssa

                                 Luokkaan 3 kuuluvat eläimistä saatavat sivutuotteet (luonnonvaraisista eläimistä saatavat sivutuotteet mukaan luettuina) ja luokkaan 2 kuuluva ruoansulatuskanavan sisältö (luokat 2 ja 3 sellaisina kuin ne on määritelty Euroopan parlamentin ja neuvoston asetuksessa (EY) N:o 1069/2009 (1)) eivät saa olla peräisin teollisesta eläinten kasvatuksesta.
                                 Prosessien on oltava komission asetuksen (EU) N:o 142/2011 (2) mukaisia.
                                 Ei sovelleta syötäviin kasvinosiin

                                 B

                                 Seuraavat eläinperäiset tuotteet tai sivutuotteet:

                                             Verijauho

                                             Sarveisluujauho

                                             Sarveisjauho

                                             Luujauho tai degelatinoitu luujauho

                                             Kalajauho

                                             Lihajauho

                                             Höyhenjauho, karvoista ja vuodista valmistettu jauho

                                             Villa

                                             Turkki (1)

                                             Karvat

                                             Maitotuotteet

                                             Hydrolysoidut proteiinit (2)

                                             (1)

                                             Kromin (VI) enimmäispitoisuus milligrammoina kilogrammaa kohti: ei havaittavia määriä

                                             (2)

                                             Ei sovelleta syötäviin kasvinosiin

                                 A

                                 Lannoitteina käytetyt kasviperäiset orgaaniset tuotteet ja sivutuotteet

                                 Esimerkiksi: öljykakkujauho, kaakaopavun kuoret, mallasidut

                                 B

                                 Kasviperäiset hydrolysoidut proteiinit

                                 A

                                 Merilevä ja merilevätuotteet

                                 Jos ne saadaan suoraan:

                                             i)

                                             fysikaalisissa prosesseissa, joihin sisältyy kuivaus, jäädytys ja jauhaminen

                                             ii)

                                             uuttamalla veden tai nestemäisen hapon ja/tai alkaalisen liuoksen kanssa

                                             iii)

                                             käymisellä

                                 A

                                 Sahanpuru ja lastut

                                 Puu, jota ei kaatamisen jälkeen ole käsitelty kemiallisesti

                                 A

                                 Kompostoitu kuorike

                                 Puu, jota ei kaatamisen jälkeen ole käsitelty kemiallisesti

                                 A

                                 Puun tuhka

                                 Puusta, jota ei kaatamisen jälkeen ole käsitelty kemiallisesti

                                 A

                                 Pehmeä, jauhettu raakafosfaatti

                                 Lannoitteista annetun Euroopan parlamentin ja neuvoston asetuksen (EY) N:o 2003/2003 (3) liitteessä I olevan A.2 jakson 7 kohdassa määritelty tuote
                                 Kadmiumpitoisuus enintään 90 mg/kg P205:tä

                                 A

                                 Alumiinikalsiumfosfaatti

                                 Asetuksen (EY) N:o 2003/2003 liitteessä I olevan A.2 jakson 6 kohdassa määritelty tuote
                                 Kadmiumpitoisuus enintään 90 mg/kg P205:tä
                                 Käyttö rajattu emäksiseen maaperään (ph > 7,5)

                                 A

                                 Kuona

                                 Asetuksen (EY) N:o 2003/2003 liitteessä I olevan A.2 jakson 1 kohdassa määritelty tuote

                                 A

                                 Raaka kaliumsuola tai kainiitti

                                 Asetuksen (EY) N:o 2003/2003 liitteessä I olevan A.3 jakson 1 kohdassa määritelty tuote

                                 A

                                 Magnesiumsuolaa mahdollisesti sisältävä kaliumsulfaatti

                                 Raa'asta kaliumsuolasta fyysisesti uuttamalla saatu tuote, joka sisältää mahdollisesti myös magnesiumsuolaa

                                 A

                                 Tislausjäte ja sen uutteet

                                 Lukuun ottamatta ammoniumtisleitä

                                 A

                                 Kalsiumkarbonaatti
                                 (liitu, merkeli, jauhettu kalkkimineraali, kalkkipitoinen leväjauho (maerl), fosfaattikalkki)

                                 Yksinomaan luonnosta peräisin oleva

                                 A

                                 Kalsium- ja magnesiumkarbonaatti

                                 Yksinomaan luonnosta peräisin oleva
                                 Esimerkiksi magnesiumliitu, jauhettu dolomiitti, kalkki

                                 A

                                 Magnesiumsulfaatti (kieseriitti)

                                 Yksinomaan luonnosta peräisin oleva

                                 A

                                 Kalsiumkloridiliuos

                                 Omenapuille lehtilannoitteena havaitun kalsiumin puutoksen vuoksi

                                 A

                                 Kalsiumsulfaatti (kipsi)

                                 Asetuksen (EY) N:o 2003/2003 liitteessä I olevan D jakson 1 kohdassa määritelty tuote
                                 Yksinomaan luonnosta peräisin oleva

                                 A, B

                                 Sokerintuotannosta saatu liejukalkki

                                 Sivutuote sokerintuotannosta, joka hyödyntää sokerijuurikasta ja sokeriruokoa

                                 A

                                 Vakuumisuolatuotannosta saatu liejukalkki

                                 Sivutuote vakuumisuolatuotannosta, joka hyödyntää vuorilla esiintyvää suolavettä

                                 A

                                 Rikki

                                 Asetuksen (EY) N:o 2003/2003 liitteessä I olevan D jakson 3 kohdassa määritelty tuote

                                 A

                                 Hivenaineet

                                 Asetuksen (EY) N:o 2003/2003 liitteessä I olevassa E jaksossa luetellut epäorgaaniset hivenravinteet

                                 A

                                 Natriumkloridi

                                 Yksinomaan vuorisuola

                                 A

                                 Kivijauho ja savimineraalit

                                 B

                                 Leonardiitti (runsaasti humushappoja sisältävä stabiloimaton orgaaninen sedimentti)

                                 Yksinomaan, jos saatu kaivostoiminnan sivutuotteena

                                 B

                                 Ksyliitti

                                 Yksinomaan, jos saatu kaivostoiminnan sivutuotteena (esim. ruskohiilenkaivauksen sivutuote)

                                 B

                                 Kitiini (äyriäisten kuoresta saatu polysakkaridi)

                                 Yksinomaan, jos saatu kestävästä kalastuksesta, sellaisena kuin se on määritelty neuvoston asetuksen (EY) N:o 2371/2002 (4) 3 artiklan e alakohdassa, tai luonnonmukaisesta vesiviljelystä

                                 B

                                 Makeissa sisävesissä hapettomissa olosuhteissa muodostunut orgaaninen sedimentti
                                 (esim. sapropeeli)

                                 Yksinomaan makeiden sisävesien vesitalouden sivutuotteena saadut tai entisiltä makean veden alueilta louhitut orgaaniset sedimentit
                                 Tarvittaessa louhiminen olisi tehtävä siten, että vesiympäristöön kohdistuvat vaikutukset ovat mahdollisimman pienet
                                 Yksinomaan sellaisista lähteistä saadut sedimentit, joissa ei esiinny torjunta-aineista, pysyvistä orgaanisista yhdisteistä tai bensiinin kaltaisista aineista johtuvaa saastumista
                                 Kuiva-aineen enimmäispitoisuudet milligrammoina kilogrammaa kohti:
                                 kadmium: 0,7; kupari: 70; nikkeli: 25; lyijy: 45; sinkki: 200; elohopea: 0,4; kromi (kokonaismäärä): 70; kromi (VI): ei havaittavia määriä

               ”

               (1)  Euroopan parlamentin ja neuvoston asetus (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (EUVL L 300, 14.11.2009, s. 1).

               (2)  Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).

               (3)  EUVL L 304, 21.11.2003, s. 1.

               (4)  Neuvoston asetus (EY) N:o 2371/2002, annettu 20 päivänä joulukuuta 2002, elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa (EYVL L 358, 31.12.2002, s. 59).

            LIITE II
            ”

                     LIITE II

                        Torjunta-aineet – 5 artiklan 1 kohdassa tarkoitetut kasvinsuojeluaineet

                     Kaikkien tässä liitteessä lueteltujen aineiden on täytettävä ainakin täytäntöönpanoasetuksen (EU) N:o 540/2011 (1) liitteessä täsmennetyt käytön edellytykset.Luonnonmukaista tuotantoa koskevat tiukemmat käytön edellytykset täsmennetään kunkin taulukon toisessa sarakkeessa.
                     1.   Kasvi- tai eläinperäiset aineet

                                 Nimi

                                 Kuvaus, koostumusvaatimukset, käytön edellytykset

                                    Allium sativum (valkosipuliuute)

                                    Azadirachta indica -lajista (neempuu) uuttamalla saatu atsadiraktiini

                                 Perusaineet (mukaan lukien. Lesitiinit, sakkaroosi, fruktoosi, etikka, hera, kitosaanihydrokloridi (2), Equisetum arvense jne.)

                                 Ainoastaan asetuksen (EY) N:o 1107/2009 (3) 23 artiklassa tarkoitetut perusaineet, jotka sisältyvät asetuksen (EY) N:o 178/2002 2 artiklassa olevaan ”elintarvikkeen” määritelmään ja ovat kasvi- tai eläinperäisiä.
                                 Aineita ei saa käyttää rikkakasvien vaan ainoastaan tuhoojien ja tautien torjunta-aineena.

                                 Mehiläisvaha

                                 Ainoastaan leikkaushaavojen käsittelyaineena/suoja-aineena.

                                 COS-OGA

                                 Hydrolysoituneet proteiinit gelatiinia lukuun ottamatta

                                 Laminariini

                                 Merilevä on kasvatettava joko luonnonmukaisesti 6 d artiklan mukaisesti tai korjattava kestävällä tavalla 6 c artiklan mukaisesti

                                 Feromonit

                                 Ainoastaan pyydyksissä ja haihduttimissa.

                                 Kasviöljyt

                                 Kaikkiin käyttötarkoituksiin, paitsi rikkakasvien torjunta-aineena.

                                    Chrysanthemum cinerariaefolium -lajista uutetut pyretriinit

                                 Pyretroidit (ainoastaan deltametriini ja lambda-syhalotriini)

                                 Ainoastaan pyydyksissä, joissa on erityisiä houkuttimia. Ainoastaan Bactrocera oleae -laji ja Ceratitis capitata Wied-lajin tuhoojiin.

                                    Quassia amara -lajista uutettu kvassia

                                 Ainoastaan hyönteisten torjunta-aineena, karkotteena.

                                 Hajukarkotteet, eläin- tai kasviperäiset / lampaanrasva

                                 Yksinomaan muissa kuin syötävissä kasvinosissa ja silloin, kun lampaat tai vuohet eivät nauti kasviaineistoa

                                    Salix spp. Cortex (eli pajunkuoriuute)

                           2.   Mikro-organismit tai mikro-organismien tuottamat aineet

                                 Nimi

                                 Kuvaus, koostumusvaatimukset, käytön edellytykset

                                 Mikro-organismit

                                 Ei GMO-peräiset tuotteet.

                                 Spinosadi

                           3.   Muut kuin 1 ja 2 jaksossa mainitut aineet

                                 Nimi

                                 Kuvaus, koostumusvaatimukset, käytön edellytykset

                                 Alumiinisilikaatti (kaoliini)

                                 Kalsiumhydroksidi

                                 Sienitautien torjunta-aine käytettäessä ainoastaan hedelmäpuissa, taimitarhat mukaan luettuna, lehtipuunsyövän (Nectria galligena) torjuntaan

                                 Hiilidioksidi

                                 Kupariyhdisteet kuparihydroksidin, kuparioksykloridin, kuparioksidin, Bordeaux-seoksen ja kolmiemäksisen kuparisulfaatin muodossa

                                 Enintään 6 kilogrammaa kuparia hehtaaria kohden vuodessa.
                                 Monivuotisten kasvien osalta jäsenvaltio voi edellisestä kohdasta poiketen säätää, että 6 kilogrammaa kuparia oleva enimmäismäärä voidaan ylittää tiettynä vuonna edellyttäen, että viiden vuoden (kyseinen vuosi ja neljä edeltävää vuotta) aikana tosiasiallisesti käytetty keskimäärä ei ylitä kuutta kilogrammaa.

                                 Diammoniumfosfaatti

                                 Ainoastaan houkuttimena pyydyksissä

                                 Etyleeni

                                 Lupa voidaan myöntää ainoastaan kasvien kasvunsäätelyaineena sisätiloissa tapahtuvaa käyttöä varten. Luvat on rajoitettava ammattikäyttöön.

                                 Rasvahapot

                                 Kaikkiin käyttötarkoituksiin, paitsi rikkakasvien torjunta-aineena.

                                 Rautafosfaatti (rauta(III)ortofosfaatti)

                                 Viljelykasvien väliin pintasiroteltavat valmisteet

                                 Piimaa

                                 Rikkikalkki (kalsiumpolysulfidi)

                                 Parafiiniöljy

                                 Kalium- ja natriumvetykarbonaatti (kalium-/natriumbikarbonaatti)

                                 Kvartsihiekka

                                 Rikki

               ”

               (1)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

               (2)  Saatu kestävästä kalastuksesta tai luonnonmukaisesta vesiviljelystä.

               (3)  Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta (EUVL L 309, 24.11.2009, s. 1).

            LIITE III
            ”

                     LIITE VIII a

                        Tuotteet ja aineet, joita voidaan käyttää 29 c artiklassa tarkoitetuissa viinialan luonnonmukaisissa tuotteissa tai lisätä niihin

                                 Asetuksen (EY) N:o 606/2009 liitteessä I A tarkoitettu käsittely

                                 Tuotteen tai aineen nimi

                                 Asetuksessa (EY) N:o 1234/2007 ja (EY) N:o 606/2009 vahvistettujen rajojen ja edellytysten mukaiset erityisedellytykset ja rajoitukset

                                 1 kohta: Käyttö ilmastuksen suorittamiseksi tai hapen lisäämiseksi

                                             —

                                             Ilma

                                             —

                                             Kaasumainen happi

                                 3 kohta: Sentrifugointi ja suodatus

                                             —

                                             Perliitti

                                             —

                                             Selluloosa

                                             —

                                             Piimaa

                                 Käyttö ainoastaan inerttinä suodatuksen apuaineena

                                 4 kohta: Käyttö inertin tilan luomiseksi ja tuotteen käsittelemiseksi suojassa ilmalta

                                             —

                                             Typpi

                                             —

                                             Hiilidioksidi

                                             —

                                             Argon

                                 5, 15 ja 21 kohta: Käyttö

                                             —

                                             Hiivat (1)

                                 6 kohta: Käyttö

                                             —

                                             Diammoniumfosfaatti

                                             —

                                             Tiamiinihydrokloridi

                                             —

                                             Inaktivoitu hiiva, hiiva-autolysaatit sekä tapettujen ja kuivattujen hiivasolujen autolysaatit

                                 7 kohta: Käyttö

                                             —

                                             Rikkidioksidi

                                             —

                                             Kaliumbisulfiitti tai kaliummetabisulfiitti

                                             a)

                                             Rikkidioksidipitoisuus voi olla enintään 100 milligrammaa litrassa, kun kyseessä ovat asetuksen (EY) N:o 606/2009 liitteessä I B olevan A osan 1 kohdan a alakohdassa tarkoitetut punaviinit, joiden jäännössokeripitoisuus on alle 2 grammaa litraa kohden.

                                             b)

                                             Rikkidioksidipitoisuus voi olla enintään 150 milligrammaa litrassa, kun kyseessä ovat asetuksen (EY) N:o 606/2009 liitteessä I B olevan A osan 1 kohdan a alakohdassa tarkoitetut valko- ja roseeviinit, joiden jäännössokeripitoisuus on alle 2 grammaa litraa kohden.

                                             c)

                                             Kaikkien muiden viinien osalta asetuksen (EY) N:o 606/2009 liitteen I B mukaisesti 1 päivänä elokuuta 2010 sovellettavaa rikkidioksidin enimmäispitoisuutta alennetaan 30 milligrammalla litraa kohden.

                                 9 kohta: Käyttö

                                             —

                                             Viininvalmistuskäyttöön tarkoitettu hiili

                                 10 kohta: Kirkastaminen

                                             —

                                             Syötävä gelatiini (2)

                                             —

                                             Vehnästä tai herneestä saatavat kasviperäiset valkuaisaineet (2)

                                             —

                                             Kalaliima (2)

                                             —

                                             Munanvalkuainen (2)

                                             —

                                             Tanniinit (2)

                                             —

                                             Perunaproteiini (2)

                                             —

                                             Hiivaproteiiniuutteet (2)

                                             —

                                             Kaseiini

                                             —

                                                Aspergillus niger -sienestä peräisin oleva kitosaani

                                             —

                                             Kaliumkaseinaatti

                                             —

                                             Piidioksidi

                                             —

                                             Bentonitti

                                             —

                                             Pektolyyttiset entsyymit

                                 12 kohta: Käyttö happamuuden lisäämiseksi

                                             —

                                             Maitohappo

                                             —

                                             L(+)-viinihappo

                                 13 kohta: Käyttö happamuuden vähentämiseksi

                                             —

                                             L(+)-viinihappo

                                             —

                                             Kalsiumkarbonaatti

                                             —

                                             Neutraali kaliumtartraatti

                                             —

                                             Kaliumbikarbonaatti

                                 14 kohta: Lisääminen

                                             —

                                             Aleppo-mäntypihka

                                 17 kohta: Käyttö

                                             —

                                             Maitohappobakteerit

                                 19 kohta: Lisääminen

                                             —

                                             L-askorbiinihappo

                                 22 kohta: Käyttö kuplittamiseksi

                                             —

                                             Typpi

                                 23 kohta: Lisääminen

                                             —

                                             Hiilidioksidi

                                 24 kohta: Lisääminen viinin stabilisoimiseksi

                                             —

                                             Sitruunahappo

                                 25 kohta: Lisääminen

                                             —

                                             Tanniinit (2)

                                 27 kohta: Lisääminen

                                             —

                                             Metaviinihappo

                                 28 kohta: Käyttö

                                             —

                                             Arabikumi (2)

                                 30 kohta: Käyttö

                                             —

                                             Kaliumbitartraatti

                                 31 kohta: Käyttö

                                             —

                                             Kuparisitraatti

                                 31 kohta: Käyttö

                                             —

                                             Kuparisulfaatti

                                 35 kohta: Käyttö

                                             —

                                             Hiivan mannoproteiinit

                                 38 kohta: Käyttö

                                             —

                                             Tammipuun palaset

                                 39 kohta: Käyttö

                                             —

                                             Kaliumalginaatti

                                 44 kohta: Käyttö

                                             —

                                                Aspergillus niger -sienestä peräisin oleva kitosaani

                                 51 kohta: Käyttö

                                             —

                                             Inaktivoitu hiiva

                                 Asetuksen (EY) N:o 606/2009 liitteessä III olevan A osan 2 kohdan b alakohdassa tarkoitettu käsittely

                                             —

                                             Kalsiumsulfaatti

                                 Ainoastaan ”vino generoso” tai ”vino generoso de licor” -viineissä

               ”

               (1)  Yksittäisten hiivakantojen osalta: saatu luonnonmukaisesta raaka-aineesta, jos sellaista on saatavilla.

               (2)  Saatu luonnonmukaisesta raaka-aineesta, jos sellaista on saatavilla.


title: Komission täytäntöönpanoasetus (EU) 2018/1585, annettu 22 päivänä lokakuuta 2018, kurenuotilla Kroatian aluevesillä kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006

text:
                  23.10.2018

                  FI

                  Euroopan unionin virallinen lehti

                  L 264/13

         KOMISSION TÄYTÄNTÖÖNPANOASETUS (EU) 2018/1585,
         annettu 22 päivänä lokakuuta 2018,
         kurenuotilla Kroatian aluevesillä kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kalavarojen kestävää hyödyntämistä koskevista hoitotoimenpiteistä Välimerellä 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,
         sekä katsoo seuraavaa:

                     (1)

                     Asetuksen (EY) N:o 1967/2006 13 artiklan 3 kohdassa kielletään kurenuottien käyttö 300 metrin päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

                     (2)

                     Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 3 kohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

                     (3)

                     Komissio vastaanotti 20 päivänä kesäkuuta 2016 Kroatialta pyynnön poiketa kyseisen asetuksen 13 artiklan 3 kohdasta kalastettaessa perinteisillä ciplarica-kurenuotilla kelttiä (Mugilidae), kalastettaessa perinteisillä palamidara-kuorenuotilla sardaa (Sarda sarda), kuulamakrillia (Auxis rochei), pikkuboniittia (Euthynnus alletteratus) ja isopiikkimakrillia (Seriola dumerili), kalastettaessa perinteisillä oližnica-kurenuotilla suomuhopeakylkeä (Atherina boyeri) ja kalastettaessa perinteisillä igličara-kurenuotilla nokkakalaa (Belone belone) Kroatian aluevesillä.

                     (4)

                     Pyyntö koskee Kroatian jo valtuuttamia kalastustoimenpiteitä ja kattaa alukset ja pyydykset, joista on vähintään viiden vuoden ajalta kirjattuja saaliita ja joita käytetään asetuksen (EY) N:o 1967/2006 19 artiklan 2 kohdan nojalla ministerin asetuksella (2)30 päivänä maaliskuuta 2018 Kroatian käyttöön ottaman hoitosuunnitelman mukaisesti (jäljempänä ’Kroatian hoitosuunnitelma’).

                     (5)

                     Tieteellis-teknis-taloudellinen kalastuskomitea (STECF) arvioi huhtikuussa 2016, heinäkuussa 2016, lokakuussa 2016 ja maaliskuussa 2017 Kroatian esittämää poikkeuspyyntöä ja siihen liittyvää hoitosuunnitelmaa. Komitea katsoi, että tarvitaan lisäselvityksiä käytetyistä pyydyksistä ja sivusaaliista sekä tarkennuksia valvontatietoihin ja tieteelliseen dataan. Kroatia toimitti asianmukaiset selvitykset komissiolle ja tarkisti hoitosuunnitelmaansa lisäämällä siihen kalustonhallintaa, tiedonkeruuta ja valvontaa koskevia lisätoimenpiteitä.

                     (6)

                     Kroatian pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa säädetyt edellytykset.

                     (7)

                     Kroatian pitkästä rannikosta ja lukuisista saarista koostuvan maantieteellisen rakenteen ja kohdelajien ainoastaan tiettyihin paikkoihin ja tietyille vyöhykkeille rannikkoalueilla alle 50 metrin vedensyvyyksissä rajoittuvan alueellisen jakautumisen vuoksi kalastukseen liittyy maantieteellisiä erityisrajoitteita. Pyyntialue on näin ollen pieni.

                     (8)

                     Kalastus ei ole mahdollista millään muilla pyydyksillä, sillä ainoastaan kurenuotilla on tämän tyyppisen kalastuksen harjoittamiseen tarvittavat tekniset ominaisuudet.

                     (9)

                     Kalastuksella ei ole merkittävää vaikutusta meriympäristöön, sillä kurenuotat ovat hyvin valikoivia pyydyksiä, ne eivät koske merenpohjaan eikä niitä voi käyttää Posidonia oceanica -meriheinää kasvavan merenpohjan yläpuolella.

                     (10)

                     Pyyntö kattaa 52 alusta. Kroatian pyytämä poikkeus koskee näin ollen vähäistä määrää aluksia kurenuottakalastusta harjoittavan kalastuslaivaston suureen toiminta-alueeseen nähden, ja se vastaa alle yhtä prosenttia Kroatian koko kalastuslaivastosta ja 16 825,84 bruttotonnin vetoisuutta.

                     (11)

                     Kyseiset alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan mukaisesti.

                     (12)

                     Kroatian hoitosuunnitelmassa vahvistetaan kaikki kyseisiä kalastuksia koskevat määritelmät ja taataan asetuksen (EY) N:o 1967/2006 13 artiklan 9 kohdan mukaisesti, ettei pyyntiponnistus kasva tulevaisuudessa, sillä kalastusluvat myönnetään ainoastaan tietyille 52 alukselle, joilla on Kroatian myöntämä kalastuslupa. Tässä yhteydessä todetaan, että Kroatian hoitosuunnitelman ja ministerin asetuksen mukaisesti oližnica-kurenuottien käyttö sallitaan ainoastaan Lako-niemen ja Crna Punta -niemen välisellä kalastusalueella sekä kalastuksen osa-alueilla E4 ja F2 ja että kaikkien perinteisten kurenuottien (ciplarica-, palamidara-, igličara- ja oližnica-kurenuotat) osalta kalastusalueeseen eivät kuulu kansallispuistot ja erityiset elinympäristöt, joilla kalastus on ehdottomasti kielletty ja joihin kuuluu St. Peter -niemestä kaakkoon sijaitseva alue.

                     (13)

                     Kyseiset kalastustoimet täyttävät asetuksen (EY) N:o 1967/2006 4 artiklan vaatimukset, joissa kielletään kalastus tällaisten elinympäristöjen yläpuolella. Nuottia vedetään vesimassassa eivätkä ne koske merenpohjaan.

                     (14)

                     Asetuksen (EY) N:o 1967/2006 8 artiklan 1 kohdan h alakohdan vaatimuksia ei sovelleta, koska ne koskevat troolareita.

                     (15)

                     Asetuksen 9 artiklan 3 kohdassa tarkoitetun vähimmäissilmäkokoa koskevan vaatimuksen noudattamisen osalta komissio toteaa, että kyseinen poikkeus ei ole asetuksen (EY) N:o 1967/2006 9 artiklan 7 kohdan nojalla mahdollinen kurenuottien osalta. Komissio huomauttaa lisäksi, että Kroatia ei ollut sallinut näistä säännöksistä poikkeamista hoitosuunnitelmassaan.

                     (16)

                     Kyseisiä kalastustoimia harjoitetaan hyvin lähellä rannikkoa eivätkä ne siten häiritse muiden alusten toimia.

                     (17)

                     Hoitosuunnitelmassa varmistetaan, että asetuksen (EY) N:o 1967/2006 liitteessä III mainittujen lajien saaliit ovat hyvin vähäiset, sillä kohdelajit ovat keltti (Mugilidae), sarda (Sarda sarda), kuulamakrilli (Auxis rochei), pikkuboniitti (Euthynnus alletteratus), isopiikkimakrilli (Seriola dumerili), suomuhopeakylki (Atherina boyeri) ja nokkakala (Belone belone), joita ei mainita asetuksen (EY) N:o 1967/2006 liitteessä III.

                     (18)

                     Kalastustoimet ovat hyvin valikoivia eivätkä ne kohdistu pääjalkaisiin.

                     (19)

                     Hoitosuunnitelma sisältää kalastustoiminnan valvontatoimia, joten neuvoston asetuksen (EY) N:o 1224/2009 (3) 14 artiklassa vahvistetut edellytykset täyttyvät.

                     (20)

                     Kroatian hoitosuunnitelma sisältää kalastustoiminnan valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa.

                     (21)

                     Pyydetty poikkeus olisi näin ollen hyväksyttävä.

                     (22)

                     Kroatian olisi raportoitava komissiolle säännöllisin väliajoin ja Kroatian hoitosuunnitelmaan sisältyvän valvontasuunnitelman mukaisesti.

                     (23)

                     Poikkeuksen kestolle asetettava aikaraja tekee mahdolliseksi varmistaa nopeasti asianmukaiset korjaavat hoitotoimenpiteet, jos komissiolle toimitettavasta raportista käy ilmi, että hyödynnettävän kannan suojelun taso on heikko, ja sen myötä on mahdollista lujittaa tieteellistä pohjaa hoitosuunnitelman parantamiseksi.

                     (24)

                     Asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Poikkeus

               1.   Asetuksen (EY) N:o 1967/2006 13 artiklan 3 kohdan ensimmäistä alakohtaa ei sovelleta Kroatian aluevesillä

                           a)

                           keltin (Mugilidae) kalastukseen ciplarica-kurenuotilla,

                           b)

                           sardan (Sarda sarda), kuulamakrillin (Auxis rochei), pikkuboniitin (Euthynnus alletteratus) ja isopiikkimakrillin (Seriola dumerili) kalastukseen palamidara-kuorenuotilla,

                           c)

                           suomuhopeakyljen (Atherina boyeri) kalastukseen oližnica-kurenuotilla, ja

                           d)

                           nokkakalan (Belone belone) kalastukseen igličara-kurenuotilla.

               2.   Edellä 1 kohdassa tarkoitettuja kurenuottia käytetään aluksissa

                           a)

                           joilla on Kroatian asetuksen (EY) N:o 1967/2006 19 artiklan mukaisesti hyväksymässä hoitosuunnitelmassa esitetty rekisteröintinumero,

                           b)

                           joilla on kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa, ja

                           c)

                           joilla on kalastuslupa ja jotka noudattavan toiminnassaan Kroatian hoitosuunnitelmaa.

            2 artikla
            Valvontasuunnitelma ja raportti
            Kroatian on toimitettava komissiolle kolmen vuoden kuluessa tämän asetuksen voimaantulosta raportti, joka on laadittu Kroatian hoitosuunnitelmassa vahvistetun valvontasuunnitelman mukaisesti.

            3 artikla
            Voimaantulo
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 26 päivästä lokakuuta 201826 päivään lokakuuta 2021.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä lokakuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 36, 8.2.2007, s. 6.

            (2)  Pravilnik o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, Narodne Novine, OJ 30/2018, sellaisena kuin se on muutettuna seuraavilla: Pravilnik o izmjenama Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, OJ 49/2018 ja Pravilnik o izmjenama i dopuni Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, OJ 62/2018.

            (3)  Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).